**Ninge în Dumbravă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi ninge peste florile de nufăr

Şi dansul lor nostalgic alunecă suav

Pe-argintul unui lac, eu scriu şi sufăr,

Dumbrava e-mbrăcată în haină de postav.

Azi ninge peste florile de nufăr,

Printre talazuri ’nalte care se-ntorc din larg

Caut o poză-ascunsă-n vechiul cufăr

Al inimii și dorul mi-o-nalță pe catarg.

Când ninge-n amintirile cu nuferi,

Ca într-un basm feeric, semnat de amândoi,

Vei şti că sunt al tău, să nu mai suferi,

Că vom găsi cărarea spre soare înapoi.

- Azi ninge în poienile speranţei

Cu fluturii iubirii, pe ţărmul unui lac

Reduc în gând neliniştea distanţei

Care separă inimi. Un vânt elegiac

Trece prin noaptea albă, hăituită

De umbra amintirii, când soarele în păr

Mi-l aşezai, atât de mult iubită

Nu cred c-am fost vreodată, dar tu într-adevăr

Eşti împlinirea unui vis ferice

Atât de imposibil şi mult prea greu atins,

Ce-nchide răni, balsam pe cicatrice,

Prefaţa mea tardivă şi fără de cuprins.

Ioan Grigoraș Liliana Trif